SKRIFTLIG FORESPØRGSEL E-0921/01

af Monica Frassoni (Verts/ALE) til Kommissionen

(28. marts 2001)

Om: Turismebyggeri i Bosa og Villanova Monteleone, Teulada, Monte Russu og Cala Giunco-Stagno Notteri og et fiskeopdræt i Bosa

I forbindelse med mine forespørgsler E-3009/00(1), E-3339/00(2), E-3340/00(3) og P-3314/00(4) vedrørende turismebyggeri i Bosa og Villanova Monteleone, Teulada, Monte Russu og Cala Giunco-Stagno Notteri og et fiskeopdræt i Bosa svarede Kommissionen, at den ville træffe de nødvendige foranstaltninger for at indsamle detaljerede oplysninger og sikre, at fællesskabsretten blev overholdt.

Kan Kommissionen oplyse, hvilke foranstaltninger den hidtil har truffet i forbindelse med ovennævnte sager?

Kan den bl.a. bekræfte:

- For så vidt angår den planlagte bebyggelse i Monte Russu, at der er indledt en vurdering af indvirkningen på lokaliteten i henhold til artikel 6, stk. 3, i direktiv 92/43/EØF(5), og om resultaterne af denne vurdering af indvirkningen allerede foreligger?

- For så vidt angår bestemmelserne vedrørende miljøindvirkningsvurdering, at byggeprojektet endnu ikke har modtaget den endelige byggetilladelse, og kan den oplyse, om dette betyder, at der vil blive foretaget en miljøindvirkningsvurdering af det, når det har fået byggetilladelse? Er der afsat fællesskabsstøtte til projektet?

- For så vidt angår de foreslåede byggeprojekter i Teulada og Cala Giunco-Stagno di Notteri, om der er bevilget nogen fællesskabsstøtte dertil? I bekræftende fald, agter Kommissionen at indefryse den, indtil det er bekræftet, at projekterne er i overensstemmelse med fællesskabslovgivningen om miljøindvirkningsvurdering og Natura 2000?

(1) EFT C 136 E af 8.5.2001, s. 156.

(2) EFT C 151 E af 22.5.2001, s. 140.

(3) EFT C 151 E af 22.5.2001, s. 141.

(4) EFT C 151 E af 22.5.2001, s. 133.

(5) EFT L 206 af 22.7.1992, s. 7.

Supplerende svarafgivet på Kommissionens vegne af Margot Wallström

(26. februar 2002)

Som svar på det ærede medlems skriftlige forespørgsel vedrørende fire tilfælde af påstået forkert anvendelse på Sardinien (Italien) af Rådets direktiv 92/43/EØF af 21. maj 1992

om bevaring af naturtyper samt vilde dyr og planter (herefter habitat-direktivet), 85/337/EØF af 27. juni 1985 om vurdering af visse offentlige og private projekters indvirkning på miljøet(1) og 97/11/EF af 3. marts 1997(2) om ændring af direktiv 85/337/EØF (byggeprojekter og fiskeopdræt i Bosa og Villanova Monteleone, udvikling af turisme og byggeri langs kysten ved Cala Giunco-Stagno Notteri og Villasimius samt turismebyggeri langs kysten ved Teulada og Monte Russu, Aglientu) har Kommissionen på eget initiativ indledt fire sager.

For så vidt angår turismebyggeriet på Monte Russu-kysten, er Kommissionen i stand til at fastslå, at den ikke har kunnet spore nogen overtrædelse af VVM-direktivet og habitatdirektivet. Projektet består i et feriecenter opdelt i to dele, hvoraf den ene er beliggende oven for Castelsardo Santa Teresa di Gallura-vejen og den anden neden for. Området neden for vejen ligger inden for den foreslåede lokalitet af fællesskabsbetydning ITB010006 Monte Russu, mens området oven for vejen ligger uden for denne lokalitet (men grænser op til den). Feriecentrets samlede kapacitet er på ca. 2 250 sengepladser. En vurdering af indvirkningen på lokaliteten som krævet i henhold til habitatdirektivet blev fremlagt af forslagsstilleren i september 2000, og der krævedes ligeledes en VVM af de regionale myndigheder, hvilket forslagsstilleren ligeledes efterkom i marts 2001. Ved vurderingen blev der taget hensyn til alle de naturtyper og arter, der er anført i bilag I og II til habitatdirektivet, og som findes i lokaliteten. Disse omfatter nogle naturtyper, der som følge af deres begrænsede forekomst i lokaliteten, men udbredte forekomst andre steder på Sardinien, ikke indgår i beskrivelsen af lokaliteten på de officielle Natura 2000-formularer. De planlagte korrigerende foranstaltninger vil på effektiv måde kunne reducere projektets direkte og indirekte virkninger på de naturtyper af fællesskabsbetydning, der findes i lokaliteten. Det kan således konkluderes, at vurderingen i relation til lokalitetens bevaringsmålsætninger har været fyldestgørende, og at projektet ikke kan formodes at få nogen mærbar indvirkning på Monte Russu-lokaliteten.

Hvad de ovenfor nævnte sager angår, vil Kommissionen tage skridt til at sikre, at fællesskabslovgivningen overholdes.

De omtalte projekter er ikke genstand for nogen samfinansiering under strukturfondene.

(1) EFT L 175 af 5.7.1985.

(2) EFT L 73 af 14.3.1997.